Document ID: 31999R1448

Padomes Regula (EK) Nr. 1448/1999
(1999. gada 24. jūnijs),
ar ko ievieš pagaidu pasākumus zvejas sakārtošanai Vidusjūrā un groza Regulu (EK) Nr. 1626/94
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu,
ņemot vērā Padomes 1994. gada 27. jūnija Regulu (EK) Nr. 1626/94, ar ko paredz dažus tehniskus pasākumus zvejas resursu saglabāšanai Vidusjūrā [1], un jo īpaši tās 3. panta 1. punktu un 6. panta 1. punktu,
ņemot vērā Komisijas priekšlikumu,
(1) tā kā Regulas (EK) Nr. 1626/94 3. panta 1. punktā un 6. panta 1. punktā izklāstīti daži tehniski pasākumi resursu saglabāšanai, attiecībā uz kuriem pieļaujamas atkāpes līdz 1998. gada 31. decembrim;
(2) tā kā iepriekšminētie panti paredz, ka Padome pēc Komisijas ierosinājuma, ņemot vērā zinātnes atzinumus, var mainīt termiņu, kad jāatceļ izņēmuma statuss, ar nosacījumu, ka tas neatstās negatīvu ietekmi uz resursiem;
(3) tā kā saskaņā ar dažu dalībvalstu iesniegumiem izņēmumu laika izbeigšana var izjaukt zvejas norisi daudziem Vidusjūras zvejniekiem, kuru dzīve lielā mērā ir atkarīga no zvejniecības izņēmuma statusa apstākļos;
(4) tā kā minēto dalībvalstu sniegtie provizoriskie zinātniskie atzinumi vedina domāt, ka izņēmuma statusa pagarināšana īpaši neietekmēs resursus; tā kā pirms galīga lēmuma pieņemšanas tomēr būtu vēlams savākt jaunākus un pilnīgākus datus, kurus būs izskatījusi Zvejniecības zinātniskā, tehniskā un ekonomiskā komiteja;
(5) tā kā tādēļ būtu lietderīgi uz laiku pagarināt atļauju zvejniekiem veikt šīs darbības, kamēr Padome nav galīgi atrisinājusi šo problēmu, balstoties uz stingriem zinātniskiem pamatiem;
(6) tā kā, lai radītu šādus stingrus zinātniskus pamatus, būtu jāsavāc izsmeļoša informācija, kā šīs zvejnieku aktivitātes var ietekmēt resursus,
IR PIEŅĒMUSI ŠO REGULU.
1. pants
Ar šo Regulā (EK) Nr. 1626/94 izdara šādus grozījumus.
1. Regulas 3. panta 1. punktā vārdus "1998. gada 31. decembrī" aizstāj ar "2000. gada 31. maijā".
2. Regulas 6. panta 1. punktā vārdus "1998. gada 31. decembrī" aizstāj ar "2000. gada 31. maijā".
2. pants
1. Dalībvalstis līdz 2000. gada 1. februārim nodod Komisijas rīcībā visus iespējamos zinātnes atzinumus par to, kā resursus ietekmē zvejošana, ko veic saskaņā ar Regulas (EK) Nr. 1626/94 3. panta 1. punktā un 6. panta 1. punktā izklāstītajiem nosacījumiem. Šajā informācijā būtu jāietver kuģu raksturojums, izmantojamā aprīkojuma sīks tehniskais apraksts un to biotu populāciju dinamika, ko, iespējams, var ietekmēt zveja.
2. Balstoties uz visiem iegūtajiem zinātnes atzinumiem, Komisija līdz 2000. gada 16. aprīlim iesniedz Padomei priekšlikumu, kurā noteikts, vai drīkst turpināt 1. punktā minēto zveju, kā arī norādīti tehniskie nosacījumi, kas to reglamentētu. Padome ar kvalificētu balsu vairākumu, vēlākais, līdz 2000. gada 31. maijam pieņem lēmumu par šo priekšlikumu.
3. pants
Šī regula stājas spēkā nākamajā dienā pēc tās publicēšanas Eiropas Kopienu Oficiālajā Vēstnesī.
Tā ir piemērojama no 1999. gada 1. janvāra.
Šī regula uzliek saistības kopumā un ir tieši piemērojama visās dalībvalstīs.
Luksemburgā, 1999. gada 24. jūnijā

Labels: 20
15
6